Boek van die Week: Die Prettige Feite-Reeks - Wêreldwyd
Boek van die Week: Die Prettige Feite-Reeks
deur Wêreldwyd | Des 28, 2018 | Blog
Die Prettige Feite-Reeks
Hierdie reeks is spesiaal ontwikkel vir kinders van vyf jaar en ouer, en is die perfekte mengsel van opvoedkundige inhoud en eenvoudige, praktiese aktiwiteite soos handwerk, kookkuns en tel. Jong lesers leer meer oor 'n verskeidenheid interessante onderwerpe en kry die geleentheid om prettige projekte aan te pak wat by die temas aansluit. Die eenvoudige aktiwiteite dra by tot die ontwikkeling van geletterdheid, syfergeletterdheid, geheueontwikkeling en handvaardigheid. Hou die kleinspan besig terwyl hulle speel-speel leer!
Kuier 'n dag lank op die plaas! Loer in by die perde en voer die hoenders. Kinders leer meer oor die lewe van plaasdiere en ontdek interessante feite oor die plaaslewe terwyl hulle verskillende handwerk-aktiwiteite, raaisels en leerspeletjies voltooi. Elke bladsy bevat helder foto's met maklik-verstaanbare-teks en eenvoudige stap-vir-stap-instruksies wat jong lesers kan volg om die projekte te voltooi. Die boek kombineer feite vir kinders met prettige aktiwiteite – die perfekte manier om lang somersdae deur te bring!
Maak kennis met al die oulike diere en ongelooflike dinge in 'n woud – van hasies tot bere en goggas – in hierdie opvoedkundige projekboek. Elke bladsy bevat asemrowende foto's met maklik-verstaanbare-teks en eenvoudige stap-vir-stap-instruksies wat jong lesers kan volg om elke projek te voltooi. Maak 'n oulike dennebol-uil, 'n beermasker, heerlike bessie-ysies, en vele meer. Perfek vir kinders wat versot is op die buitelewe!
Nuuskierige kinders kan ontdek waarom hulle 'n sekere haar- of oogkleur het en waarom hulle 'n naeltjie het. Dan kan hulle 'n oulike familiestamboom ontwerp, 'n stel papierlonge maak en kyk hoe dit werk en kreatief raak met vingerafdrukke.
Hierdie boek is vol fantastiese feite en aktiwiteite wat by mekaar aansluit, ideaal vir jong slimkoppe wat meer oor die menslike liggaam wil leer. Jy kan selfs ontdek hoe jou liggaam inmekaarpas deur 'n lewens-grootte buitelyn van jouself op papier na te trek!